Sutherland: Boormasjiene loop sonder ophou
JY LEES NOU Sutherland: Boormasjiene loop sonder ophou
967 keer gelees
Dr. Gideon Groenewald, 'n hidroloog met sowat 35 jaar ondervinding, sê Gift of the Givers het die projek onderneem om dié gemeenskap van ondergang te red. Hy sê hulle het sowat ses maande lank daaraan beplan en voorleggings aan die organisasie en moontlike skenkers voorgelê om aan te dui dat hierdie 'n natuurkrisis is. "Dit is 'n krisis. Sonder die boorgate sal mense hul plase moet verlaat omdat al hul vee sal vrek en hulle nie kan voortgaan nie. Almal weet tog jy kan nie 'n boerdery bedryf sonder water nie."
Altesaam 40 000 liter diesel is op die dorp afgelaai vir die boorproses. Die organisasie het verlede week aangekondig dat die eerste boorgat van dié projek, waarvoor R15 miljoen bewillig is, gesink is.
"Dit is 'n besonder moeilike projek," sê Groenewald. Die diepte van die boorgate is nie die enigste probleem nie. Sake word verder bemoeilik deur die feit dat die spanne versigtig moet wees wanneer hulle wel vlakker water tref omdat daar op plekke lae vulkaniese grond lê, wat die water op daardie vlakke suur maak sodat dit nie geskik is vir gebruik deur mense en diere nie. "Ons is wel dankbaar dat ons tot dusver 10 suksesse vir elke 11 pogings het."
Mnr. Martyn Landman, die boorkontrakteur, se span is opgewonde oor elke borgat wat geboor word. Hierdie is een van die gate wat die week water opgelewer het.
Groenewald sê die droogte in die Noord-Kaap gaan nie binnekort iets van die verlede wees nie. "Dit sal by Sutherland byvoorbeeld 800 mm moet reën om die grondwatervlakke behoorlik aan te vul. Dít is drie jaar se reënval hier. Die omgewing kort 'n ordentlike nat weersiklus, en tans is ons in 'n droogtesiklus van 20 jaar."
Volgens Groenewald is dit noodsaaklik dat hulle klaar geboor moet wees voordat die somer begin. "Hierdie omgewing is een van Suid-Afrika se grootste bronne van goeie wol en skaapvleis. Dit sal 'n tragedie wees as die teelmateriaal wat oor baie geslagte heen geteel is, verlore moet gaan. Tans is hier boere wat hul diere voer tot op 'n sekere gewig, en dan laat slag om die dier te red van dors en hongersnood."